Muránska brázda

Muránska brázda je geomorfologickou časťou Tŕstia, podcelku Stolických vrchov. Leží v okrajových častiach podcelku a severnou vetvou prepája údolia riek Muráň a Rimava. Na jej území ležia mestá Tisovec a Revúca.

Polohopis 
Hierarchia
Alpsko-himalájska sústava → Karpaty → Západné Karpaty → Vnútorné Západné Karpaty → Slovenské rudohorie → Stolické vrchy → Tŕstie → Muránska brázda
***

Územie Muránskej brázdy sa nachádza v strednej časti Stolických vrchov a z troch strán (západ, sever a východ) obklopuje podcelok Tŕstie. Západné rameno zaberá údolie Rimavy,  východné rameno údolie riečky Muráň a ich severné okraje prepája údolie Muránskeho zlomu so Skaličkou a Lehotským potokom. Obe rieky patria do povodia Slanej. Na severovýchode pokračujú Stolické vrchy podcelkom Stolica, severne susedí Spišsko-gemerský kras s podcelkom Muránska planina a západný okraj vymedzujú Klenovské vrchy, podcelok Stolických vrchov. V údolí Rimavy na juhozápade susedí geomorfologická časť Rimavské podolie a podcelok Železnícke predhorie a na území Revúcej časť Jelšavské podolie, všetko patriace do Revúckej vrchoviny. 

Na severozápade leží mesto Tisovec, na severovýchode Muráň, Muránska Zdychava a Muránska Dlhá Lúka a na juhovýchodnom okraji mesto Revúca. Údoliami vedú i regionálne významné komunikácie; z Revúcej do obce Muráň cesta II/532 a súbežne i lokálna železničná trať, medzi Muráňom a Tisovcom vedie cesta II/531. Z Rimavskej Soboty cez Tisovec do Brezna smeruje cesta I/72, ktorú kopíruje železničná trať Brezno – Jesenské.

Chránené územia 
Severná časť Muránskej brázdy leží v ochrannom pásme Národného parku Muránska planina. Z maloplošných, osobitne chránených lokalít sa v tejto časti Stolických vrchov nachádza chránený areál Vachtové jazierko, Lúka pod cintorínom a Tunel pod Dielikom.

Turizmus 
Najmä severná polovica Muránskej brázdy patrí medzi atraktívne oblasti regiónu. Stolické vrchy i susedná Muránska planina ponúkajú množstvo prírodných zaujímavostí a široké možnosti na turistiku. Z historických pamiatok sú vyhľadávané ruiny Tisoveckého a Muránskeho hradu, z technických pamiatok vzbudzujú veľkú pozornosť Gemerské spojky, t.j. súbor nedokončených tunelov a tratí, ktoré mali prepojiť dopravne odrezané oblasti Slovenska počas Slovenského štátu. Výnimočnou je i časť trate Tisovec – Zbojská, ktorá pre veľké stúpanie využíva ozubnicu.

Značené trasy 
 po  červeno značenej trase (Chodník Márie Széchy) z Rimavskej Soboty cez Tŕstie () na Muránsky hrad
 po  modrej značke:
 z Klenovca cez Tisovec a sedlo Dielik do Muráňa
 z Tisovca do sedla Bánovo
 z Revúcej na vrch Kohút ()
 po  zelenej značke:
 z Rimavskej Píly na Tŕstie ()
 z Tisovca údolím Rimavy do sedla Burda
 po  žltej značke:
 z Tisovca na vrch Tŕstie ()
 z Tisovca na Tisovecký hrad
 z Hačavy na rázc. Kvakov vŕšok ()
 zo sedla Dielik na Tri chotáre ()
 z Muráňa na rázcestie Nižná Kľaková
 z Revúcej ku chate Nemcová

Referencie

Pozri aj 
 Tŕstie
 Stolické vrchy
 Geomorfologické členenie Slovenska

Stolické vrchy
Brázdy na Slovensku
Geomorfologické časti na Slovensku